《赴邻舍招》
宋代·李彭

虚舟纵逸棹，冉冉成老大。随食虫寄居，行年蚁旋磨。

来归修水头，视地不敢唾。俚言亦屡陪，灌畦常往佐。

每于休作时，弄笔聊顿挫。自谓老于斯，晏然歌楚些。

年来尤屡空，非关学高卧。时节闾里欢，觞豆竞繁夥。

我独蓬窗底，达曙发清饿。赖有竺乾书，开颜真自贺。

近局可怜人，鸡黍起颓堕。整冠礼甚修，坐客仍虚左。

浩歌为之倾，樽为歌长破。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。